पाएं अपने शहर की ताज़ा ख़बरें और फ्री ई-पेपरडाउनलोड करें
चुनाव के दौरान पश्चिम बंगाल सुर्खियों में था। अब चुनावी नतीजों के बाद राज्य में जगह-जगह हो रही हिंसा के कारण बंगाल हेडलाइंस में बना हुआ है। चुनाव बाद हुई राजनीतिक हिंसा में 17 लोगों के मारे जाने की पुष्टि पुलिस कर चुकी है। लेकिन, भाजपा का कहना है कि उसके इससे ज्यादा कार्यकर्ता मारे गए हैं और पुलिस हाथ पर हाथ धरे बैठी है।
चुनाव नतीजे आने के बाद 2 मई रविवार रात से ही सैकड़ों तस्वीरें और वीडियो सोशल मीडिया पर वायरल हो रहे हैं। इनमें कहीं दफ्तर जलते दिख रहे हैं, तो कहीं दुकान या मकानों में लूटपाट के दृश्य हैं। एक वीडियो में तो कुछ युवक दो महिलाओं के बाल पकड़ कर बड़ी बेरहमी से खींचते और उनको मारते नजर आ रहे हैं। बंगाल के भाजपा नेताओं का दावा है कि इन सभी वीडियोज में तृणमूल के कार्यकर्ता BJP के कार्यकर्ताओं पर हमला कर रहे हैं। BJP प्रदेश अध्यक्ष दिलीप घोष से लेकर राष्ट्रीय अध्यक्ष जेपी नड्डा तक सोशल मीडिया अकाउंट पर ये तस्वीरें-वीडियो पोस्ट किए गए हैं। लेकिन पुलिस अधिकारियों का कहना है कि भाजपा नेताओं ने अभी तक यह जानकारी नहीं दी है कि यह घटनाएं कहां की हैं।
जहां भाजपा जीती,वहां ज्यादा हिंसा- ममता
बंगाल पुलिस कुछ भी कह रही हो, लेकिन राष्ट्रीय मानवाधिकार आयोग ने हिंसा का संज्ञान लेते हुए राज्य सरकार से रिपोर्ट मांगी है। हिंसा की तस्वीरें सोशल मीडिया पर आने के बाद राष्ट्रीय महिला आयोग ने भी मौके पर अपनी टीम भेजने का फैसला किया है।
CM के तौर पर तीसरी बार कार्यभार संभालने के बाद प्रेस कांफ्रेंस में ममता ने कहा, 'राज्य में चुनाव बाद हिंसा की कुछ घटनाएं जरूर हुई हैं, लेकिन BJP इस आग में घी डालने का प्रयास कर रही है। हिंसा उन इलाकों में ज्यादा हो रही है जहां BJP जीती है। इस हिंसा को सांप्रदायिक रंग देने की कोशिशें भी हो रही हैं। इसके लिए फर्जी वीडियो और तस्वीरों का इस्तेमाल किया जा रहा है। राजनीतिक दल ऐसा करने से बाज आएं, वरना कानून अपना काम करेगा.' ममता ने कहा कि बंगाल अपनी संस्कृति, सामाजिक और सांप्रदायिक सद्भाव के लिए मशहूर है, हम इसमें गड़बड़ी का प्रयास कामयाब नहीं होने देंगे।
जेपी नड्डा अस्पताल में घायलों से मिले
दूसरी ओर, BJP अध्यक्ष जे.पी नड्डा ने इस हिंसा में मारे गए पार्टी के दो कार्यकर्ताओं के घर जाकर परिजनों से मुलाकात की है और बुधवार को इसके खिलाफ देशव्यापी धरने के तहत कोलकाता में धरना भी दिया। पार्टी ने बीते तीन दिनों के दौरान राज्य में हुई हिंसक घटनाओं की एक सूची तैयार की है जिसमें हत्या, हिंसा, आगजनी और लूटपाट की 273 घटनाएं होने का दावा किया गया है। पार्टी का दावा है कि उसके नौ लोगों की हत्या हुई है और हजारों लोग आतंक के मारे घर छोड़ कर भाग गए हैं।
ग्रामीणों इलाकों में ज्यादा हो रही हिंसा
पुलिस ने चुनाव बाद हुई हिंसा में कम से कम 17 लोगों की मौत की पुष्टि तो की है, लेकिन, वे किसी राजनीतिक दल से संबंधित थे, इस बारे में कुछ नहीं बताया। दूसरी ओर, BJP ने इसमें अपने नौ और TMC ने सात लोगों के मारे जाने का दावा किया है। बाकी एक व्यक्ति इंडियन सेक्युलर फ्रंट का कार्यकर्ता बताया जा रहा है।
पुलिस का कहना है हिंसा की ज्यादातर सूचनाएं ग्रामीण इलाकों से आ रही हैं। भाजपा ने हिंसा और आगजनी की दो दर्जन से ज्यादा घटनाओं की सूची जारी की है। इसके बाद सोमवार को केंद्रीय गृह मंत्रालय ने राज्य सरकार से हिंसा पर रिपोर्ट मांगी और राज्यपाल ने भी सरकार के वरिष्ठ अधिकारियों को तलब किया था।
हिंसा को लेकर BJP नेता सुप्रीम कोर्ट पहुंचे
राज्य में जारी हिंसा को लेकर BJP नेता और वरिष्ठ वकील गौरव भाटिया ने सुप्रीम कोर्ट में याचिका दायर कर इन मामलों की जांच CBI से कराने की मांग की है। BJP ने सोशल मीडिया पर एक वीडियो पोस्ट किया है उसमें नंदीग्राम में पार्टी दफ्तर में हुई तोड़फोड़ को दिखाया गया है। मुख्यमंत्री ममता बनर्जी इस सीट पर BJP के शुभेंदु अधिकारी से चुनाव हार गई थीं।
गैंग रेप का दावा झूठा निकला
रविवार की हिंसा के बाद सोमवार को BJP की ओर से सोशल मीडिया पोस्ट में दावा किया गया कि TMC के लोगों ने पार्टी की दो महिला चुनाव एजेंटों के साथ सामूहिक बलात्कार और मारपीट की है। BJP नेता सौमित्र खान ने राजीव राय नामक यूजर के हैंडल से किए गए ट्वीट को री-ट्वीट किया है। ठीक यही ट्वीट BJP की महिला नेता अग्निमित्र पॉल ने भी किया है। लेकिन खान के रीट्वीट में जहां इसे एक BJP कार्यकर्ता की मां बताया गया है, वहीं अग्निमित्र ने इसे नानूर में हुए गैंगरेप का मामला बताया।
मंगलवार शाम को उनमें से एक महिला ने TMC के जिला अध्यक्ष अणुब्रत मंडल के दफ्तर में बैठकर पत्रकारों से कहा, 'मेरे साथ ऐसी कोई घटना ही नहीं हुई है। सोशल मीडिया पर इस बारे में फर्जी खबरें पोस्ट की जा रही हैं। मुझे नहीं पता किसने यह झूठी खबर फैलाई है।'
बीरभूम के पुलिस अधीक्षक नागेन्द्र नाथ त्रिपाठी कहते हैं कि 'सोशल मीडिया पर पोस्ट की जाने वाली यह खबर झूठी और निराधार है। एक राजनीतिक पार्टी के कुछ लोगों ने सोशल मीडिया पर BJP की दो महिला एजेंटों के साथ सामूहिक बलात्कार का जो दावा किया है वह पूरी तरह फर्जी है।' पुलिस का कहना है कि ऐसी पोस्ट करने वालों पर कार्रवाई की जाएगी।
धार्मिक रंग देने से बिगड़ सकता है माहौल
राजनीतिक पर्यवेक्षकों प्रतिम विश्वास कहते हैं कि 'पश्चिम बंगाल में राजनीतिक और चुनावी हिंसा का इतिहास और परंपरा बहुत पुरानी रही है, लेकिन, यह पहला मौका है जब इसे धार्मिक रंग देने का प्रयास किया जा रहा है। यह प्रवृत्ति खतरनाक है। तृणमूल के एक स्थानीय नेता कहते हैं कि पहले चुनावों के दौरान ध्रुवीकरण की कोशिशें हुईं और उसमें कामयाबी नहीं मिलने के बाद अब इस हिंसा को भी धार्मिक चश्मे से देखने के कोशिशें हो रही हैं।' उनका यह भी कहना है कि यह हिंसा और आरोप-प्रत्यारोप का समय नहीं है। राज्य में कोरोना के मामले लगातार बढ़ रहे हैं, राजनीतिक दलों को साथ मिल उनसे निपटना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn